**ДЕНСАУЛЫҚ МҮМКІНДІКТЕРІ ШЕКТЕУЛІ ЖӘНЕ МҮГЕДЕК СТУДЕНТТЕРДІҢ ЖОО ЖАҒДАЙЫНА ӘЛЕУМЕТТЕНУЛЕРІНЕ**

**ДЕНЕ ТӘРБИЕСІНІҢ ЖӘНЕ СПОРТТЫҢ ӘСЕРІ**

**Сабырбек Ж.Б., Тургенбаева А.Ш., Отаралы С.Ж.**

*Әл-Фараби атындағы қазақ ұлттық университеті, Алматы, Қазақстан*

*E-mail: Zhanna.Sabyrbek@kaznu.kz*

Жоғары оқу орнындағы дене тәрбиесі және спорт бәсекеге қабілетті қазіргі заманғы жас мамандардың жалпы және кәсіби мәдениетін қалыптастырудағы ұлттық бағдарламаның ажыратылмас бөлігі болып табылатыны сөзсіз. Ұлттық университтегі барлық мамандықтарда білім алушы студенттерге міндетті оқу пәні ретінде, спорттық секциялар түрінде өткізілетін дене тәрбиесі және спорт пәні ағзаның дене дайындығын арттыруды қамтамасыз етумен қатар, студенттердің кәсіби дайындығы барысында олардың физиологиялық және психофизикалық қалыптарын жақсартады, саналы түрде салауатты өмір салты мәдениетіне тәрбиелейді, жан-жақты дамыған жеке тұлғалық қасиеттерінің дамуының қалыптасуына ықпалын тигізеді.

Әл – Фараби атындағы Қазақ Ұлттық университеті еліміздегі бәсекеге қабілетті мамандар дайындайтын негізгі білім ордасы болумен қатар, студенттік спортты үлгі етерлік университет болып табылады. Қазақстан Республикасының «Дене шынықтыру және спорт» Заңы және «Қазақстан-2050» Стратегиялық бағдарламасы негізінде университет студенттерінің оқу процесі барысында дене тәрбиесінің және спорт бағдарламаларының сабақтастығын қамтамасыз етуде де ҚазҰУ еліміздің жоғарғы оқу орындары арасындағы көшбасшы болып табылады. Университет ҚР жоғары оқу орындары арасында заман талабына сай ең мықты спорттық базаға ие. Мұнда спорттың 30 түрі бойынша спорттық секциялар жұмыс жасайды. Қарғызстанның Ыстықкөл көлі жағалауында университеттің оқытушылар мен профессорлар құрамы, студенттері, қызметкерлері және жалпы демалушыларға бос уақыттарын тиімді пайдалануға арналып барлық жағдайлар жасалынған спорттық - сауықтыру лагері тағы бар.

 ҚазҰУ спортпен кәсіби түрде айналысатын студенттерден басқа жастар арасында салауатты өмір салтын қалыптастыру жолында спортқа баулу мақсатында оқу жылы барысында жыл сайын спорттың әр түрінен 40 – қа жуық түрлі деңгейдегі жарыстар 9000-ға жуық университет студенттерін қамтылуымен өткізіп тұрады. Аталған жарыстарды дәстүрлі түрде өткізу ҚазҰУ дене тәрбиесі және спорт кафедрасының бастамасымен университет басшыларының, оқытушылар мен профессорлар құрамының, студенттердің белсенді қолдауымен жүргізіледі. Салауатты өмір салтының принциптерін ұстана отырып, кафедра оқытушылары өзінің спорттық - жаттықтырушылық жоғарғы біліктіліктерін пайдалана отырып барлық студенттерді сауықтыру мақсатында жоғарғы деңгейде өткізілетін «Ректор кубогі», «Денсаулық спартакиадасы», факультетаралық жарыстар, жатақхана аралық спартакиадалар және әртүрлі спорттық жарыстар, атаулы турнирлер, мерекелер мен іс-шараларға байланысты сайыстар дені сау ұрпақ дайындау бағытындағы мақтануға тұрарлық іс деп білеміз.

ҚазҰУ дене тәрбиесі және спорт кафедрасы қазіргі таңда университетегі мүмкіндігі шектеулі және мүгедек студенттердің бейімдік дене тәрбиесімен айналысуларына, жоғарғы оқу орнында кәсіби білім алу жағдайында олардың денсаулықтарының деңгейінің артуы жолында, яғни, физикалық мүмкіндіктері әртүрлі студенттер арасында гуманизмге және бір-бірілеріне деген сыйластыққа, құрметке негізделген толерантты карым-қатынас моделін құруда жаңа бастама көтеріп отыр. Кафедрада 2012-2013 оқу жылынан бастап «Жоғарғы оқу орнында кәсіби білім алуы барысында мүмкіндіктері шектеулі және мүгедек студенттердің коммуникативті және жеке бастылық потенциалының дамуына бейімдік дене тәрбиесі мен спорт технологиясын құрудың ғылыми негіздемесі» атты жоба бойынша жұмыстар жүргізіліп жатыр. Жоба жетекшісі п.ғ.д., профессор Е.А. Алимхановтың басшылығымен кафедра оқытушылары аталған тақырып бойынша университеттегі білім алушы мүмкіндігі шектеулі және мүгедек студенттер туралы ақпараттар жинақтап, оларды талдап алдағы жұмыстың міндеттерін анықтады.

 Әрине, аз уақыттың ішінде аталған күрделі мәселені шешу мүмкін емес. Мүмкіндігі шектеулі және мүгедек студенттердің әлеуметтенулері мәселесін шешудегі жұмыс ауқымын олардың университет қабырғасына келіп түскен кезеңінен бастап қарастыру керек. Мұндай балалардың жаңа білім алу түріне және жаңа ұжымға сәтті бейімделулері үшін әлеуметтік педагогтардың, психологтардың, куратор-эдвайзерлердің көмегімен әлеуметтік-психологиялық жұмыстар жүргізулері қажет. Мамандардың кәсіби, арнайы әдістемелер негізінде жасалған жұмыстары мүмкіндігі шектеулі және мүгедек студенттердің ешқандай қиындықтарсыз үлкен ұжымға еніп, онда өздерін еркін әрі жайлы сезінуіне мүмкіндік береді. Қазіргі таңдағы дене тәрбиесі және спорт кафедрасының аталған жоба бойынша негізгі бағдары келесі бағыттарда жүргізілуде:

* білім алу барысында тұлғаның дамуына әлеуметтік-психологиялық бейімделуге сараптама жасау негізінде әдістемелік нұсқаулар ұсыну;
* бейімділік дене тәрбиесімен және арнайы спорт түрлерімен айналысу үшін қажетті санитарлы-гигиеналық залдарды арнайы жабдықтау;
* университеттегі тірек қимыл аппараттары бұзылулары бар студенттерге кедергісіз архитектуралы орта қалыптастыру.

 Қорыта айтарымыз, жоғарыда келтірілген жұмыстар ауқымы, әрине, теңізге тамшыдай ғана іс екендігі сөзсіз. Мәселенің маңыздылығына басқа да оқу орындарының, құзіретті мекемелердің назарын аудару, ғылыми-зерттеу және әдістемелік тәжірибе алмасу мақсатында ҚазҰУ дене шынықтыру және спорт кафедрасының бастамасымен, жоба аясында Алматы қаласының жоғарғы оқу орындарының арасында мүмкіндігі шектеулі және мүгедек студенттердің оқу процесіндегі, әлеуметтік ортадағы мәселелеріне арналған ғылыми-әдістемелік конференция алғаш рет өткізіліп отыр.